Diari Oficial de la Generalitat Valenciana


Sumari del DOGV 6263, del 10-05-2010 (2010/5234)

RESOLUCIÓ de 30 d'abril de 2009, de la Direcció General per al Canvi Climàtic, per la qual s'atorga a Broilers Montaño, SL, l'autorització ambiental integrada per a una explotació avícola d'engreix de pollastres al terme municipal d'Utiel.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6263

Data del DOGV
:   10-05-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/5234


Data del document
:   30-04-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 30 d'abril de 2009, de la Direcció General per al Canvi Climàtic, per la qual s'atorga a Broilers Montaño, SL, l'autorització ambiental integrada per a una explotació avícola d'engreix de pollastres al terme municipal d'Utiel. [2010/5234]  
Vistos els documents que consten en l'expedient 303/06 IPPC, instruït a instàncies de José Montaño Fernández, en representació de la mercantil Broilers Montaño, SL, a fi d'obtenir l'autorització ambiental integrada per a una explotació avícola d'engreix de pollastres al terme municipal d'Utiel, s'emet aquesta resolució de conformitat amb els següents  
Antecedents de fet  
1. Amb data 28 de desembre de 2006 José Montaño Fernández, en representació de la mercantil Broilers Montaño, SL, amb CIF E75442410 i domicili social al carrer de San Fernando, 19, d'Utiel, va presentar en el Registre General de la Conselleria de Territori i Habitatge una sol·licitud d'autorització ambiental integrada per a una granja avícola d'engreix de pollastres ubicada a les parcel·les 122, 123, 127, 128, 131, 132, 133 i 134, del polígon 16, del terme municipal d'Utiel, que es detalla en l'annex I.  
S'ha incorporat a l'expedient una còpia de l'informe de compatibilitat urbanística emés per l'Ajuntament d'Utiel en data 28 de gener de 2007.  
2. Una vegada admesa a tràmit la sol·licitud, la Conselleria va remetre l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que informen sobre la idoneïtat de la documentació que acompanya la sol·licitud.  
3. Amb data 30 de novembre de 2007 es va rebre un informe del Servei de Producció i Sanitat Animal de la Conselleria d'Agricultura, Pesca i Alimentació, mitjançant el qual es requereix que s'esmenen diversos punts de la documentació aportada, la qual es va sol·licitar a l'interessat en data 21 de gener de 2008 per part d'aquesta Conselleria, i aquest la va lliurar el 15 de febrer de 2008.  
4. Amb data 19 de febrer de 2008 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental, i es va publicar l'anunci corresponent en el Diari Oficial de la Comunitat Valenciana (núm. 5706).  
Durant el període d'informació pública s'han presentat dues al·legacions a l'Ajuntament d'Utiel, i així consta en l'expedient el certificat de la informació pública.  
5. Amb data 10 d'abril de 2008 es va incorporar a l'expedient l'informe favorable de la Confederació Hidrogràfica del Xúquer, supeditat al compliment de diverses prescripcions.  
6. Amb data 4 de juliol es va rebre un informe de l'Ajuntament mitjançant el qual es requereix que s'esmenen diversos punts de la documentació aportada, la qual es va sol·licitar a l'interessat en data 1 d'agost de 2008 per part d'aquesta Conselleria, i aquest la va lliurar el 19 d'agost de 2008.  
7. Una vegada transcorregut el termini d'informació pública, es va sol·licitar un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
8. Amb data 27 de gener de 2009 es va incorporar a l'expedient un nou informe favorable de la Confederació Hidrogràfica del Xúquer, condicionat al compliment de diverses prescripcions.  
9. Amb data 16 de febrer de 2009 es va rebre l'informe favorable del Servei de Producció i Sanitat Animal de la Conselleria d'Agricultura, Pesca i Alimentació.  
10. Amb data 24 de març de 2009 es va rebre un informe del Servei de Protecció de l'Ambient Atmosfèric d'aquesta Conselleria, pel qual es considera suficient la instal·lació en relació amb la contaminació acústica.  
11. Amb data 23 de març de 2009 es va rebre un informe d'adequació de l'Ajuntament d'Utiel.  
12. Amb data 16 d'abril de 2009 es va emetre un informe del Servei de Residus Industrials d'aquesta Conselleria.  
13. Amb data 24 d'abril de 2009 es va rebre la declaració d'impacte ambiental acceptable, emesa per la Direcció General de Gestió del Medi Natural, la qual fixa una sèrie de condicionants.  
14. Amb data 27 d'abril de 2009 es va fer el tràmit d'audiència a l'interessat.  
15. Amb data 28 d'abril de 2009 la Comissió d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 303/06 IPPC de sol·licitud d'autorització ambiental integrada, promoguda per Broilers Montaño, SL.  
Als fets anteriors són aplicables els següents  
Fonaments de dret  
1. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002, de prevenció i control integrats de la contaminació, les activitats que apareixen en l'annex I d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 9.3.a de l'annex I de la Llei 2/2006.   
2. L'expedient s'ha tramitat segons el que preveuen els articles 27 i següents de la Llei 2/2006, de 5 de maig, de prevenció de la contaminació i qualitat ambiental, desplegada pel Decret 127/2006, de 5 de maig, del Consell de la Generalitat valenciana.  
3. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
En vista d'aquests antecedents, a proposta del Servei de Control Integrat de la Contaminació, amb el vistiplau del cap de l'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer  
Concedir a Broilers Montaño, SL, l'autorització ambiental integrada per a l'explotació relativa al projecte bàsic d'autorització ambiental integrada per a la granja avícola d'engreix de pollastres ubicada al polígon 16, parcel·les 122, 123, 127, 128, 131, 132, 133 i 134, del terme municipal d'Utiel (València), la qual queda inscrita en el Registre General d'Instal·lacions IPPC de la Comunitat Valenciana amb el número 392-09/AAI/CV, condicionada al compliment dels requisits següents:  
1. Emissions atmosfèriques  
Les emissions difoses a l'atmosfera estimades per al conjunt de l'explotació són les següents:  
Contaminants Estimació d'emissió  
Metà total 25664,12 kg/any  
Amoníac total 92.851,20 kg/any  
Òxid nitrós total 1.654,16 kg/any  
   
Respecte dels cremadors de propà emprats per a calefacció dels pollets durant l'engreix, s'han de dur a terme les tasques de manteniment i revisió necessàries que n'asseguren el funcionament correcte, de manera que s'eviten males combustions que generen excés d'emissió de monòxid de carboni i incremats.  
2. Soroll  
Respecte al nivell de sorolls transmesos a l'exterior, cal complir el que estableixen la Llei 7/2002, de 3 de desembre, de la Generalitat valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual es fixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.   
En particular, al perímetre de la parcel·la s'han de complir els límits sonors externs establits per a zones d'ús industrial, que són els següents:  
Diürn Nocturn  
70 dB(A) 60 dB(A)  
   
A fi de comprovar que els nivells de sorolls transmesos per l'activitat compleixen els límits establits, quan s'execute l'ampliació cal fer l'auditoria acústica corresponent.  
Posteriorment, cada cinc anys s'ha de fer una auditoria acústica a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. Aquesta auditoria l'ha de fer una entitat col·laboradora en matèria de contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques i els corresponents informes complets.  
3. Olors  
Quan l'òrgan competent ho considere necessari, pot requerir al titular de l'explotació la realització d'una avaluació de la molèstia per les olors que genera, mitjançant el mesurament de les unitats d'olor, d'acord amb la norma UNE-EN 13351. A les zones residencials d'afecció, el percentil 98 de les mitjanes horàries al llarg d'un any s'ha de limitar a cinc unitats d'olor.  
4. Abocaments  
Les aigües residuals procedents de la neteja de les instal·lacions s'evaporen en les mateixes naus gràcies al sistema de ventilació.  
Les aigües residuals domèstiques procedents dels lavabos es recullen i s'emmagatzemen en dos depòsits estancs i impermeables (un per a les naus existents i un altre per a les de l'ampliació), perquè posteriorment les retire un gestor autoritzat, el qual les abocarà a una depuradora per al seu tractament.  
Les instal·lacions han de ser perfectament impermeables i estanques, i cal presentar el certificat d'impermeabilitat i estanquitat dels depòsits d'aigües sanitàries, signat per un tècnic competent i visat pel col·legi professional corresponent.  
Anualment cal aportar totes les factures de retirada o justificants acreditatius de la retirada de les aigües residuals emmagatzemades en un depòsit impermeable per al tractament posterior en la depuradora local, de manera que aquestes concorden amb el volum generat. Així mateix ha de disposar dels justificants de trasllat periòdic de les aigües residuals generades a l'EDAR municipal.  
D'aquesta manera, es garanteix la inexistència d'abocament d'aigües residuals a domini públic hidràulic (abocament zero).  
No es considera necessari cap sistema per a la recollida o canalització d'aigües pluvials, atés que, d'acord amb la documentació presentada i tenint en compte les característiques generals d'aquest tipus d'activitats, es pressuposa que les aigües pluvials no estan contaminades.  
En tot cas, es recorda al titular de l'activitat que té terminantment prohibit efectuar cap abocament directe o indirecte d'aigües i de productes residuals susceptibles de contaminar les aigües continentals o qualsevol altre element del domini públic hidràulic, incloent-hi les aigües pluvials que hagen pogut entrar en contacte amb el fem.  
D'acord amb el que disposa l'article 30 i la disposició final primera de la Llei 16/2002, de prevenció i control integrats de la contaminació, el marc competencial establit amb aquesta autorització ambiental integrada no altera les competències que la Confederació Hidrogràfica del Xúquer té atribuïdes en relació amb el control, la inspecció i la vigilància del domini públic hidràulic, ni en particular la potestat sancionadora.  
5. Protecció del sòl i de les aigües subterrànies  
La gestió del fem de l'explotació està subjecta a les condicions que fixa la Llei 6/2003, de 4 de març, de ramaderia, com també a qualsevol altra normativa que s'aprove a aquest efecte.  
La gallinassa juntament amb la pellorfa d'arròs utilitzada com a llit és retirada de cada nau una vegada finalitzat cada cicle d'engreix i trets tots els pollastres, a l'inici del buit sanitari, i directament carregada en un camió, per una empresa que s'encarrega de gestionar-la com a esmena orgànica.  
Les zones d'eixida de la gallinassa de les naus s'han d'impermeabilitzar mitjançant una solera de formigó.  
Respecte al tractament del fem generat pels animals es recorda que, d'acord amb la disposició addicional cinquena de la Llei 10/1998, de residus, la utilització com a fertilitzant agrícola d'aquests residus, quan es facen servir en el marc de les explotacions agràries, no té la consideració d'abocament a l'efecte que estableix l'article 100 del text refós de la Llei d'aigües (Reial decret legislatiu 1/2001), i estarà subjecta a la normativa que aprove el Govern a aquest efecte i a les normes addicionals que, si s'escau, aproven les comunitats autònomes.  
En tot cas, tal com estableix l'article 55 de la Llei 6/2003, de ramaderia de la Comunitat Valenciana, les instal·lacions ramaderes han de disposar de femers de solera de formigó amb capacitat suficient per a emmagatzemar i estabilitzar les dejeccions abans de l'aprofitament posterior, i han de disposar d'una basseta de recollida dels possibles lixiviats que puguen generar-se, que es reincorporarien al muntó, per la qual cosa la falta d'impermeabilitat i estanquitat dels depòsits d'emmagatzematge del fem o purins, com també la incorrecta aplicació agronòmica, quan aquesta siga la forma d'eliminar-los, pot donar lloc a la incoació d'un expedient sancionador per infracció tipificada en la lletra f) de l'article 116.3 de la mateixa llei.  
D'acord amb la documentació presentada, es disposa de dos femers d'idèntiques dimensions, fabricats en formigó armat, que s'utilitzen per a mantenir la gallinassa produïda després de cada cicle d'engreix en el cas que no se'n puga sincronitzar l'extracció i la retirada per un agent gestor. No podrà emmagatzemar-se gallinassa sobre superfícies diferents de les indicades que no siguen impermeables.  
No s'ha de fer cap abocament que puga afectar el sòl o les aigües subterrànies.  
No es poden fer pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
La instal·lació disposa d'abastiment d'aigua mitjançant un pou autoritzat per la Confederació Hidrogràfica del Xúquer, i li han sol·licitat l'autorització per a fer-ne un altre per a abastir l'ampliació.  
6. Residus  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de Residus de la Comunitat Valenciana, i el Reial decret 833/1988, de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
La Llei 10/1998 de residus i la Llei 10/2000 de residus de la Comunitat Valenciana seran aplicables supletòriament a la normativa sectorial per a la gestió de subproductes animals (animals morts i deixalles d'origen animal), que es regiran pel Reglament 1774/2002 del Parlament Europeu i del Consell, pel qual s'estableixen les normes aplicables als subproductes animals no destinats a consum humà, i pel Reial decret 1429/2003, de 21 de novembre, pel qual es regulen les condicions d'aplicació de la normativa comunitària en matèria de subproductes animals no destinats al consum humà.  
  
  
\* \* \* \* \* \* \* \* \* \* \* \* \*  
  
  
Pel que fa a la gestió dels residus sanitaris, cal ajustar-se al que disposa el Decret 240/1994, de 22 de novembre, pel qual s'aprova el Reglament regulador de la gestió dels residus sanitaris.  
6.1. Producció de residus  
S'autoritza la producció dels residus següents, sempre que la seua capacitat de generació anual siga de l'ordre de magnitud que es detalla a continuació i la capacitat total de l'explotació, detallada en l'annex I, siga de 248.000 places de pollastres d'engreix.  
Aquest centre productiu queda inscrit en el Registre de Petits Productors de Residus Perillosos de la Comunitat Valenciana, condicionat al fet que, en el termini de tres mesos aporte una còpia dels documents d'acceptació de tots els residus produïts (perillosos i no perillosos), emesos per un gestor autoritzat. Aquests documents han de ser originals (o compulsats), han d'estar segellats pel gestor i han d'estar vigents.  
Qualsevol modificació relacionada amb la producció de residus perillosos que implique un canvi en la caracterització, producció de nous residus o canvis significatius en les quantitats habituals generades que puga alterar el que estableixen aquestes condicions ha de ser comunicada.  
L'envasament i l'etiquetatge dels residus s'ha de fer d'acord amb el que estableixen els articles 13 i 14 del Reial decret 833/1988, Reglament de residus tòxics i perillosos. Així mateix, d'acord amb l'article 16 de l'esmentat reglament, cal disposar d'un registre on conste la quantitat, la naturalesa, la identificació, l'origen i la data de generació i l'entrega a un gestor autoritzat, com també el número de document de control i seguiment utilitzat, si escau, i el gestor a qui s'entrega el residu.  
Els residus es poden emmagatzemar durant un període igual o inferior a sis mesos, en el cas que siguen perillosos, i en el cas de residus no perillosos es poden emmagatzemar durant un període d'un any, quan la destinació final siga l'eliminació, i de dos anys, quan la destinació final siga la valorització, i una vegada transcorregut aquest període han de ser entregats a un gestor autoritzat.  
Aquest emmagatzematge temporal de residus generats que tinguen la consideració de perillosos, com ara restes de productes químics o veterinaris, els envasos que han contingut substàncies perilloses o aquells la recollida i eliminació dels quals siga objecte de requisits especials per a prevenir infeccions (codis LER 180202\*), incloent-hi els objectes tallants i punxants, xeringues, etc., s'ha de fer degudament segregats, etiquetats, en contenidors o depòsits estancs i protegits de forma eficaç contra la pluja, en un lloc cobert, amb sòl impermeable i sistemes de recollida de vessaments accidentals, convenientment senyalitzat, per a entregar-los posteriorment a un gestor autoritzat.  
La gestió de fem i animals morts s'efectuarà d'acord amb el que estableix el Reglament CE 1774/2002, del Parlament Europeu i del Consell, de 3 de octubre de 2002, com també el Reial decret 1429/2003, de 21 de novembre de 2003, pel qual es regulen les condicions d'aplicació del reglament esmentat, i la Llei 6/2003, de 4 de març, de la Generalitat valenciana, de ramaderia, com també qualsevol altra normativa que aprove el Govern a aquest efecte i, si escau, la Generalitat valenciana.   
Una vegada finalitzada l'ampliació projectada, i en el termini de tres mesos, cal aportar l'original o una còpia compulsada de l'assegurança de retirada de cadàvers, que ha d'estar segellada pel gestor i ha d'estar en vigor, incloent-hi tots els animals de l'explotació.  
L'emmagatzematge d'animals morts s'ha de fer en contenidors amb una capacitat adequada a les dimensions de l'explotació. Aquests contenidors s'han de mantenir en condiciones higienicosanitàries i de conservació adequades. Els contenidors han d'estar ubicats fora de la zona d'activitat ramadera, en un lloc de fàcil accés per al vehicle de transport.  
Cal presentar un pla de prevenció i reducció de residus perillosos d'acord amb el que estableix la Llei 10/2000, de 12 de desembre, de residus de la Comunitat Valenciana, article 45 i disposició addicional quarta (DOGV núm. 3895).  
Finalment, cal portar un registre documental relatiu a la producció i utilització de fem (en el qual han de figurar la quantitat, la naturalesa, l'origen, la destinació, la freqüència de recollida, el mitjà de transport i el mètode de valorització o eliminació del fem gestionat) i la retirada per part d'una empresa autoritzada de les baixes animals generades en l'explotació.  
7. Mesures que cal adoptar en situacions diferents de les normals que puguen afectar el medi ambient  
S'han de prendre totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat pel que fa al funcionament de les instal·lacions.  
En relació amb el possible dany ambiental ocasionat per l'activitat, cal aplicar la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada.  
Així mateix, quan es determine el cessament d'alguna de les unitats, cal desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
8. Declaració d'impacte ambiental  
S'han de complir les condicions que estableix la declaració d'impacte ambiental emesa per la Direcció General de Gestió del Medi Natural de data 24 d'abril de 2009.  
9. Altres condicions  
A fi de garantir la disponibilitat de recursos hídrics per a l'activitat, ha de regular-se l'explotació d'aqüífers davant l'organisme de conca corresponent, d'acord amb el que estableix la Llei d'aigües.  
En relació amb les normes mínimes de benestar animal, cal tenir en compte el que estableix el Reial decret 1084/2005, de 16 de setembre, d'ordenació de l'avicultura de carn.  
Cal ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i el control de la legionel·losi.  
Cal complir el que disposen la Llei 11/1997, d'envasos i residus d'envasos, i el Reial decret 782/1998, de 30 d'abril, pel qual s'aprova el Reglament per al desplegament de l'esmentada llei.  
L'explotació i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
En el control inicial s'ha de comprovar que s'han aplicat les mesures que preveu el projecte.  
10. Obligació de subministrament d'informació  
Abans de l'1 de març de cada any s'ha de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.   
Segon  
L'autorització ambiental integrada s'ha de renovar, en els aspectes ambientals, en el termini màxim de huit anys, llevat que abans d'aquest termini es produïsquen modificacions substancials que obliguen a tramitar una nova autorització o que s'incórrega en algun dels supòsits de modificació d'ofici que recull l'article 26 de la Llei 16/2002, d'1 de juliol.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
Tercer  
Abans de posar en marxa l'ampliació, el titular ha d'obtenir l'autorització d'inici de l'activitat per part d'aquesta Conselleria, sense perjudici de l'obtenció de les llicències d'obres que siguen necessàries d'acord amb la normativa municipal.  
En tot cas, el titular disposa d'un termini màxim de tres anys per a presentar a la Direcció General per al Canvi Climàtic la sol·licitud d'autorització d'inici, que ha d'anar acompanyada de la documentació següent:  
- Certificat visat del tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, com també a la resta de documentació tècnica presentada.  
- Certificats tècnics exigits per les normatives sectorials aplicables segons el tipus d'activitat.  
- Informe i certificat emesos per una entitat col·laboradora acreditada per al control integrat de la contaminació, segons el Decret 29/2007, de 9 de març, de modificació del Decret 229/2004, de 15 d'octubre, del Consell, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre, en el qual s'ha d'acreditar el compliment del contingut de l'autorització ambiental integrada.  
Quart  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
Cinqué  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, ha de:  
1. Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
2. Comunicar a la Conselleria de Medi Ambient, Aigua, Urbanisme i Habitatge qualsevol modificació, substancial o no, que es propose fer a la instal·lació, la transmissió de la titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
Sisé  
En tot el que no especifica aquesta resolució, cal ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es pot presentar un recurs d'alçada davant la Secretaria Autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 30 d'abril de 2009.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
La mercantil Broilers Montaño, SL té una granja avícola per a engreix de pollastres al terme municipal d'Utiel (València), composta per quatre naus emplaçades a les parcel·les 122, 123, 133 i 134 del polígon 16 de rústica d'aquest municipi, i projecta la seua ampliació amb cinc naus més, que ocuparan les parcel·les 127, 128, 131 i 132 del mateix polígon. L'ocupació total serà de 248.000 places i la capacitat productiva total de la instal·lació serà de 1.304.000 pollastres/any.  
En el procés de l'activitat de producció de pollastres de carn, els animals arriben a l'explotació, per lots, amb un dia de vida, amb un pes mitjà de 35-50 grams, i hi romanen fins que arriben a un pes màxim de 2,1 kg. L'etapa d'engreix completa té una durada mitjana de 50 dies. Una vegada s'obté aquest pes són portats a l'escorxador per a sacrificar-los i comercialitzar-los posteriorment.  
Les naus són tancades i diàfanes, amb ambient controlat amb ventilació forçada per extracció i calefacció a través de tres convectors de gas propà. El sistema de producció escollit és en sòl sobre jaç de pellorfa d'arròs. L'aliment i la beguda són distribuïts uniformement mitjançant línies automàtiques de menjadors i abeuradors de tetina.   
El subministrament elèctric procedeix del transformador d'alta a baixa tensió que ja hi ha a la granja.  
El gas propà s'emmagatzemarà en dos tancs fixos.  
El subministrament d'aigua potable procedirà de dos pous propis. El consum anual s'estima en 6.411 m³/any, i l'ampliació comportarà un augment de 6.075 m³/any.   
Per a l'eliminació de cadàvers, aquests es depositaran en contenidors específics i seran recollits per una empresa gestora d'aprofitament d'animals morts.  
Una vegada s'acabe el cicle d'engreix, els animals es trauran de la nau, i llavors es retirarà el jaç amb les dejeccions, el qual s'extraurà de les naus i es depositarà directament sobre camions per una empresa acreditada, per a utilitzar-lo com a esmena orgànica. Disposa de contracte de retirada del fem firmat amb l'empresa Emilio Jiménez e hijos, SL.  
El fem generat després de l'ampliació s'estima en 8.276 metres cúbics anuals.  
Es construiran dos femers d'emergència de 306 metres quadrats cadascun, per si la gallinassa no passa directament al camió sinó que ha de romandre alguns dies a la granja fins que siga retirada. Els femers seran de formigó i cadascun disposarà de fossa de lixiviats, també de formigó.   
Les aigües residuals procedents de la neteja de les instal·lacions s'evaporen a les mateixes naus gràcies al sistema de ventilació.   
S'instal·laran dos depòsits prefabricats estancs on es conduiran i s'emmagatzemaran les aigües residuals sanitàries procedents dels lavabos, per a després ser extretes i transportades per un gestor autoritzat per a abocar-les a l'estació depuradora. S'aporta el contracte amb l'empresa Net, SA, per a l'extracció, neteja i manteniment dels depòsits.  
Es considera que a les cobertes de les edificacions no hi haurà pols ni brutícies, per la qual cosa les aigües pluvials estaran netes i no serà necessari instal·lar cap sistema per a la recollida o canalització.